
1. Alapvetések

· A Szakmai Program a hatályos gyermekvédelmi törvény előírásai, rendeletei, a gyermekek esélynövelő szolgáltatásainak szakmai feladatairól és működésük feltételeiről szóló 40/2018. (xii. 4.) EMMI rendelet (a továbbiakban: „EMMI rendelet”) vonatkozó rendelkezései alapján készült.

· A Szakmai Program Győr Megyei Jogú Város Helyi Esélynövelési Programja, (2018-23)
intézkedési terve és fejlesztési feladatai figyelembevételével készült. 
· A Szakmai Program keretet ad a Tanoda szolgáltatás jogszabályi előírásoknak megfelelő működési feltételrendszerének, hozzájárul a Tanoda által nyújtott felzárkóztatási és prevenciós szolgáltatás hatékonyságához.

· A Szakmai Program a Győri Tanod- Klub szakmai működésének legfőbb dokumentuma, bemutatja a szolgáltatásunk arculatát. A dokumentum biztosítja a szakmai munka alapjait.

· A Szakmai Program tájékoztatást nyújt a szolgáltatás részleteiről az ellátást igénybe vevők, hozzátartozóik, törvényes képviselőik számára. 

· A Szakmai Program 2024-2026 évekre vonatkozik. A tevékenységek az Éves tervben konkretizálódnak. Vállalásaink mind a 3 évre vonatkoznak, mind a 3 évre érvényesek. 

· A Szakmai Programot jogszabály változás esetén, illetve 2 évente javasolt és szükségszerű felülvizsgálnunk, módosítanunk. A Szakmai Program módosítását a helyileg illetékes Kormányhivatalnál hivatalos úton jelezzük.
2. A szolgáltató intézmény neve, székhelye

2.1. A tanoda pontos neve, címe
Győri Tanoda – Klub 9027 Győr, Vágóhíd u. 4.

2.2. A szolgáltatás megnevezése és kormányzati funkciószám

A gyermekek, fiatalok és családok életminőségét javító programok 104060
Tanoda szolgáltatás S0528558
2.3. A szolgáltatások megkezdésének időpontja

2019. január 01. 

1.4.   Egyéb elérhetőségek

Dr. Szakácsné Foki Katalin 9022 Győr, Batthyány tér 15.

Telefon  +36 30 287 3509,  +36 20 204 6688

Levélcím: Győri Tanoda – Klub 9027 Győr, Vágóhíd u. 4. 
gyoritanodaklub@gmail.com
3. A tanoda szolgáltatás létrejöttének előzményei

Egyesületünk 2004 óta foglalkozik hátrányos helyzetűeket segítő programokkal, pedagógusok szociális és érzelmi képességfejlesztésével, gyermekek, fiatalok fejlesztő programjaival, javítóvizsga-felkészítéssel, tanodával, pályaorientációs foglalkozások és konferenciák szervezésével.
Az elmúlt években Phare, HEFOP, TÁMOP, EFOP pályázatok keretében, a Nyugat-magyarországi Regionális Munkaügyi Központ, valamint Győr Megyei Jogú Város pályázatainak támogatásával valósítottuk meg Pázmándfalun és Győrben tanodák működését 6-17 éves, általános iskolás és szakmunkás tanulók, köztük hátrányos helyzetű és roma diákok számára.
2019-január 1-től folyamatosan tanodaszolgáltatást biztosítunk a Győri Tanoda-Klubban, intézményként Gyárváros és Adyváros RGYK-s, hátrányos helyzetű, támogatást igénylő tanulói számára. Kezdetben 25 fő, 2020-tól 28 fő 6-16 éves tanulófejlesztésére pályáztunk, de évente 32-42 tanulót segítettük abban, hogy sikeresen vagy sikeresebben végezzék el a tanévet.
A COVID alatt is számíthattak ránk a tanulók, a családok, az iskolák. Eszközökkel, mentori segítséggel biztosítottuk az online tanulást naponta, a családokat élelmiszercsomagokkal segítettük, az otthoni tanulást motivációs programmal, versenydíjakkal tartottuk fenn.

A működésünkhöz a Győri Népjóléti Osztállyal, a Győri Családsegítő és Gyermekjóléti Központtal, Győri Tankerületi Központtal, az iskolákkal, a Széchenyi István Egyetem pedagógusképző tanszékeivel szoros kapcsolatot alakítottunk ki. Az egyetem kiváló gyakorló helye vagyunk gyógypedagógus, szociálpedagógus hallgatók számára. Szoros a kapcsolatunk a megyei Vöröskereszttel, a Máltai Szeretetszolgálattal. Nagyon hasznos az együttműködésünk a győri FABLAB műhellyel, ahol a nagy létszámú fiúcsapatunk kipróbálhatta a korszerű gépeket: a számítógéppel vezérelt 3D nyomtatót, lézervágót, és alkothattak saját lámpát, telefontartót, kisszéket is. 
Működésünket a Magyar Államkincstár, a Kormányhivatal és a TEF éves ellenőrzései szakmailag és pénzügyileg is rendben találták. 

A tanodánk naponta nyitott a tanodások, a családok számára, így bármikor bejöhetnek, ha segítségre szorulnak. A tanodások 30%-a 4-5 éve, a többség 2-3 éve tagja a tanodánknak. Évente 8-10 új tanuló kerül be a közösségbe. 
4. A szolgáltatás célja, indokoltsága, igénylők köre, igénybevétel módja, jogvédelem
4.1. A megvalósítani tervezett szolgáltatás általános célja és igénylők köre, a szolgáltatás alapelve
Projektünk alapvető célja Győrben a gyárvárosi és adyvárosi, többségben rendszeres gyermekvédelmi kedvezményben részesülő, vagy hátrányos helyzetű, vagy halmozottan hátrányos helyzetű tanulók számára önkéntesen igénybe vehető tanodai programjának 36 hónapos működtetésére anyagi támogatás elnyerése. 

Tanodánk működésének célja 30 fő lakótelepi és gyermekotthoni körülmények között élő tanuló számára - igényeikhez igazodva - tanulási, életvezetési, művelődési és szabadidős foglalkozások biztosítása kellemes tanulási légkörben, ezzel a tanulók iskolai lemorzsolódásának, végzettség nélküli iskolaelhagyásának csökkentése, alapképességeik fejlődésével, személyiségfejlődésükkel iskolai sikerességük, életpálya-építésük, a továbbtanulási esélyeinek növelése. 

Közvetlen célcsoportunk a Gyárvárosi, a Fekete István, a Megyei Gyermekvédelmi Központ általános és középiskolás 30 fő tanuló, többségben hátrányos helyzetű, rendszeres gyermekvédelmi kedvezményben részesülők. Kiemelten figyelünk, és ebben különösen segítünk a 4-5. és a 8-9. évfolyamokra való átmenet sikerességére. 

Célcsoportként bevonjuk a támogatásba a tanulók szüleit, testvéreit, akikkel aktív kapcsolatot tartunk, bevonjuk őket a programjainkba, a gyermeküket érintő folyamatokba. Segítjük a nevelésben, a gyermekeik gondozásában, tanácsokat adunk, közvetítünk az iskolai problémák megoldásában. Tájékoztatjuk őket a hátrányos helyzetű tanulók számára kialakított támogatások rendszeréről, felhívásokról.

Célcsoportunk az együttműködő iskolák és a nevelőotthon tanulóközössége, akikkel nyitott programokat szervezünk az integráció, közösségi tapasztalatok és az együttműködési készségek kialakítása érdekében.

A tanoda szolgáltatás alapelvei:
- A tanodai szolgáltatás elsősorban prevenciós jellegű, melynek alapja, hogy a tanulók önkéntesen veszik igénybe a szolgáltatásokat, jellemző a kölcsönös bizalom.

-A tanodai szolgáltatás nem közvetlenül oldja meg a hátrányos helyzetű tanulóknak az iskolában fellelhető problémáikat. ezekre úgy hat, hogy hosszabb időben végzett munkával pozitívan befolyásolja azok megoldását, a tanulók iskolai motivációját, a lemorzsolódás csökkentését és a továbbtanulást.  

-A tanodában való részvétel nem kötelező, az a tanuló és törvényes képviselőjének egyéni döntésén alapszik.

-A tanuló a tanulói szerződés révén a tanoda teljes jogú tagjává válik, a tagsággal járó jogokkal és kötelezettségekkel együtt.

Vállalások
A tanodai programba bevont tanulók száma: 30 fő

Aktív együttműködésekbe bevont partnerek száma: 7 szervezet
Tanodán kívüli programok száma: 4 db/ év

Nyitott tanodai programokon részt vevők száma: 90 fő/év/3 alkalom

Bentlakásos, ottalvós tábor 1 db/ év

Családi nap: 4 alkalom/ év

Szakmai Műhely: 2 alkalom/év

4.2. A megvalósítani tervezett szolgáltatás indokoltsága 

A tanoda Győr két városrészének: Gyárvárosnak és Adyvárosnak támogatásra szoruló tanulóit látja el közel húsz éve. A működési hely: Gyárváros. 

Gyárváros Győr azon része, amely hazánk első ipari parkja volt. Az egykor működött üzemek jó része megszűnt, vagy itteni telephelyeit felszámolta. A városrészben 4 nagyobb gyár működik csak. A Textilgyár helyén bevásárlóközpont, a Rába gyár helyén az Árkád üzletközpont áll. A városrész szomszédságában kialakított új Ipari Parkban viszont számos új cég, gyár létesült, ahol már korszerű ipari működés zajlik, igényes munkakultúrával. Így itt van az Audi Hungária Motor Kft, mellette számos más új cég. Győr ipartelepein naponta több műszakban több mint 100 000 ember dolgozik. Gyárvárosban 1904 és 1917 között épült fel a munkáskolónia, mely a századforduló szecessziós építészetének kiemelkedő alkotása. A városképet helyi rendelet védi, így a nem kívánatos átalakulás lelassult. A régi házakban sok család él albérletben vagy önkormányzati bérlakásban. Különösen szívesen keresnek itt lakóhelyet a munkahelyek miatt az erdélyi, kárpát-ukrajnai vagy szerb családok is. Gyárváros része Kiskút, a város kiránduló helye. Itt kapott helyet 2 stadion, a Műjégpálya, az Állatkert. Itt működik egy művelődési ház is.

Adyváros szomszédja Gyárvárosnak. Közvetlen buszjárat köti össze a két városrészt. Többszintes, többségben tízemeletes panelházakban jellemzően a gyárakban, ipari üzemekben vagy a kereskedelemben dolgozó munkások és családjaik élnek. A lakások zöme felújítatlan, 36-68 m2-esek, piaci áruk a legalacsonyabb a városban. Jellemző, hogy mindkét városrészben sok lakás van kiadva albérletbe fiataloknak, családoknak, akik az ország hátrányos térségeiből költöznek a városba. A magas bérleti díjak miatt családok csak szobát, vagy kis lakást bérelnek, ahol nem biztosított az önálló lakótér, a gyermekek nyugodt tanulásához a feltételek. Önkormányzati bérlakások is vannak. Itt élnek nem magyar anyanyelvű bevándorlók is, akiknek az új környezet kihívást jelent. E városrészekben alacsony a felsőfokú végzettséggel rendelkezők aránya, kétharmadot megközelítő a középfokú végzettség, felülreprezentáltak a szakmunkás végzettséggel rendelkezők. 

Kulturálódás: Mozi Adyvárosban a Plázában található, de a tanodát igénybe vevők nem tudják megfizetni. Nem járnak színházba, hangversenyre. A helyi esélyegyenlőségi terv szerint a képzetlen, főként fizikai munkát végzők 80–86%-a, a szakmunkások 70–80%-a nem igazán veszi igénybe a kulturális és szabadidős lehetőséget, a passzív szabadidő-eltöltés a jellemző. A Fekete István iskolában és a Móra iskolában van tanuszoda, ez az alsó tagozatosok úszásoktatását szolgálja. Nyáron, szabadidőben nem működik. A városban a fürdőzési lehetőségeket a szegény családok egyáltalán nem tudják igénybe venni a magas belépési díjak – és sokszor az igénytelenség - miatt. Városi programokat, városismeretet, kirándulásokat a tanodánk biztosított és biztosít a hátrányos helyzetű tanulók számára.
Iskolák és tanulóközösségek: Gyárváros és Adyváros általános iskoláiban tanulnak a körzet átlagos vagy alacsony státusú családjainak gyermekei, kb. ezerötszáz fő. A Fekete István iskolában korábban SNI-s osztályok működtek. Ma már integráltan tanulnak az ilyen gyerekek, de a városban egyre több SNI-s diák tanul a Fekete István és a Gyárvárosi iskolában. A közelben lévő Gárdonyi és Kölcsey iskolák úgynevezett elitiskolák, oda nem férnek be ezek a gyerekek. Adyváros iskola-körzetében elhelyezkedő Bán Aladár utcában több roma család lakik, akiknek gyermekei e két intézményben tanulnak. A tanoda szükségességét igazolja a két általános iskola kompetenciamérésben alapszintet el nem érő tanulók jelentős száma, magas mértéke.
A Gyárvárosi iskola, Fekete István iskola és a Móra Ferenc Általános Iskola és Szakgimnázium tanulói körében bár csökkent az RGYK-s tanulók száma a szülők alapbéremelésével, de ismerve rezsi és élelmiszer-árak növekedését, a családok életkörülményei nem változtak. Csak nem kapnak annyian RGYK-s papírt. Tanulóink zöme nagycsaládban él. A 4-6 fős családok 1-2 szobás lakásokban élnek, a nyugodt tanulási feltételek (csend, önálló íróasztal, szekrény, számítógép/laptop) nem biztosítottak. Jellemzően egyszülős családok: anya vagy apa neveli egyedül a gyermekeket. A többségnek nincs állandó munkája, ezért állandóan megélhetési gondokkal küzdenek. Nincs pénzük közlekedési költségre, a telefonok folyamatos működtetésére, mely a kapcsolattartást nagyon megnehezíti. 
A tanodából középiskolába, technikumba kerülő tanulók továbbra is igénybe veszik a szolgáltatásainkat, legalább heti 2 alkalommal szakmai segítséget kérnek és kapnak a sikeres továbbhaladáshoz.
Gyermekvédelem: A családsegítő és gyermekjóléti központ gyakran keresi fel tanodánkat, ha hátrányos helyzetű és tanulási segítségre szoruló gyermekkel találkoznak – a város bármely körzetéből. Számukra nemcsak a segítést, de az utazási költséget is mi biztosítjuk. A veszélyeztetett, nevelésbe vett gyermekeket Adyvárosban a Győr-Moson-Sopron megyei Gyermekvédelmi Központ gondozza. Létszámuk változó. Az itt élő diákok elsősorban a Fekete István iskolában tanulnak. Korábban is jelentős számban kapcsolódtak be a tanodánkba ezek a HHH-s tanulók. 

Szakemberek: A tanoda-projekt megvalósításához olyan szakemberekkel rendelkezünk, akik már több tanodaprogramban is részt vettek, gyakorlatot szereztek az egyéni fejlesztésekben, a tanulás támogatásában, az alapképességek fejlesztésében, mentorálásban. Tanítói, magyar, történelem, matematika, fizika, kémia, ének, némettanári végzettséggel, angol nyelvismerettel, nevelésszociológia diplomával, pénzügyi, vezetői tapasztalattal rendelkezik a mentori csapat, mely összeszokott, elkötelezett a célcsoport fejlesztésére. Megtalálják a hangot, a módszereket a hátrányos helyzetű, roma tanulókhoz, a magatartási problémákkal küzdő fiatalokhoz. 1 nyugdíjas szakember rendszeresen és önkéntesen vesz részt a tanodai munkában. 
A tanodánk több éve kiváló gyakorlóhelye a Széchenyi István Egyetem Apáczai Csere János Karának. A gyógypedagógus és szociálpedagógus hallgatók tapasztalatot szereznek a tanodáról, mint a hátránykompenzálás egy jól bevált szolgáltatási formájáról. Önkéntes munkájukkal hozzájárulnak a tanoda céljainak megvalósulásához, gyakorolják szakmájukat, hivatásukat. 

4.3. Tájékoztatás a tanoda-szolgáltatásról
A Győri Tanoda-Klub ismert és elismert intézmény Győrben. A körzet iskoláiból szívesen küldik a segítségre szoruló diákokat a tanodába, és a szülők is igénylik a tanodánk fejlesztő munkáját. 
a) A tanodavezető minden tanév előtt 1 héttel, valamint a félévek zárásakor személyesen tájékoztatja az ellátási területen működő általános iskolák igazgatóit a tanodaszolgáltatásról. Kéri az iskola vezetőjét, hogy az osztályfőnökökkel ismertesse a szolgáltatás lehetőségét, adja át a bemutatkozó szórólapot számukra, és a plakátot a tanulók és a szülők számára láthatóan helyezze el. Ajánlja a szolgáltatás igénybevételét a hátrányos helyzetű, gyermekvédelmi kedvezményben részesülő azon családoknak, akiknek gyermekeinek lemorzsolódását meg kell előzni, felzárkózását támogatni szükséges. A tanoda konzultációs lehetőséget biztosít az iskola által megkeresett szülők számára személyesen és telefonon az ellátás igénybevételének módjáról, a szolgáltatás tartalmáról.

Az osztályfőnökök év közben is javasolják mindazon hátrányos helyzetű szülőknek a tanodát, akinek a tanulásban problémái vannak.

A tanulók tanodai munkájáról, a rendszeres és folyamatos részvétel értékeléséről negyedévente telefonon tájékoztatjuk az osztályfőnököket, s szakmai műhely keretében kezeljük a rendszer szintű problémákat.

A tanodás gyermekek és szüleik javasolják a hátrányos helyzetű szülőtársaiknak a tanodát, mint a tanulás segítésének eredményes formáját.

b) Tanodavezető kapcsolatot tart a Családsegítő és gyermekjóléti központ vezetőjével, tanév elején tájékoztatja a tanodaszolgáltatás lehetőségéről. Kéri őt arra, hogy az ellátási körzetben gondozott családokkal ismertesse meg, és ajánlja a szolgáltatás igénybevételét, tegye lehetővé, hogy a tanodavezető személyesen kapcsolatba kerülhessen az érintett családokkal. Évi 2 alkalommal konzultál a területi munkatársakkal. A Szakmai műhely keretében beszámolunk kölcsönösen a tapasztalatokról, eredményekről.
c) A tanoda évente 2 alkalommal a helyi médiumokban is bemutatkozunk. Beszámoló, fénykép, film hiteles képet ad az érdeklődők számára a tanodáról.
d) A tanodás gyermekek és szüleik javasolják a hátrányos helyzetű szülőtársaiknak a tanodát, mint a tanulás segítésének eredményes formáját.

e) Minden tanodai eseményeiről, kulturális és szabadidős programról Messengeren küldött levélben tájékoztatjuk a szülőket, diákokat, a program tartalmáról, a programokban való részvétel lehetőségéről és az eredményekről. 

4.4. A tanoda szolgáltatás igénybevételének módja

A szolgáltatás igénybevétele tanulói tagsági szerződés megkötésével jön létre. A tanuló és szülő együttesen vesz részt a szerződés kötésekor. Megismerik részletesen a tanoda szolgáltatásait, a szaktanárokat, mentorokat, a tanoda épületét, használatának módját, a tanoda éves és napi rendjét. 

A tanoda, szülők, tanulók vállalásairól alapos megbeszélés történik. Megállapodunk a tanuló heti órarendjéről, mely napokon, hány órában veszi igénybe a szolgáltatást. Hogyan történik az iskolai munkájának segítése, alapképességeinek fejlesztése, milyen szabadidős és kulturális programokon vehet részt. 

A szerződés megkötése utáni 2 hétben a mentor segít a tanulónak beilleszkedni a tanodai munkarendbe, a tanodai közösségbe. 

Az első hónapban a mentor irányításával elvégzik a méréseket, majd közösen célokat, feladatokat módszereket választanak a tanodai fejlesztésekre, melyek ütemezése, értékelése a tanulói motivációs fejlesztési tervekben jelenik meg. 

A tanoda a tanuló fejlesztését a bemeneti mérések, megfigyelések, az iskolával való konzultációk alapján végzi. Az eredményesség érdekében fontos, hogy a tanuló motivált legyen a fejlődésre, működjön együtt a mentorral, szaktanárokkal.

4.5. A tanoda szolgáltatást igénybe vevők és az ellátást végzők személyek jogainak védelme

Alapelvek: 

- Mindenkinek joga van ahhoz, hogy törvény és mások jogainak korlátai között személyiségét szabadon érvényesíthesse, és hogy abban őt senki ne gátolja.

- Az emberi méltóságot és az abból fakadó személyiségi jogokat mindenki köteles tiszteletben tartani.
Minden tanulót, szülőt, munkatársat megilleti, hogy a működés során tiszteletben tartsák a személyiségi jogait.

A tanulók egyenlő mértékben részesülnek a tanulás segítésében, alapképességeik fejlesztésében. A felzárkóztatásban, a lemorzsolódás csökkentésében a tanulók egyéni szükségleteire maximális figyelmet fordítunk. A szabadidős és kulturális programokban való részvétel egyenlően illet meg minden tanulót. 

Az ellátást végző munkatársak számára biztosítjuk a munkavégzéshez szükséges anyagokat, eszközöket. A szakmai elvárások teljesüléséhez biztosítjuk a felkészítéseket, képzéseket.

A tanoda nevelő munkája kiterjed arra, hogy a tanulók tiszteljék a tanárokat, mentorokat, a tanodatársakat. 

A tanodai Házirend a tanulók bevonásával készül, a közösen megalkotott szabályok betartását minden tanuló és munkatárs aláírásával fogadja el. A megvalósulást negyedévente, vagy szükség szerint értékeljük. A magatartási problémák kezelésére fejlesztési programot készítünk.

Biztosítjuk, hogy a működés során felmerülő panaszok megkülönböztetés nélkül kivizsgálásra kerüljenek. A panaszok és az intézkedések hozzájárulnak a tanoda hatékonyabb, zavartalanabb működéséhez, az alapvető emberi jogok érvényesüléséhez. 

A jogvédelemre és a sérelmek kezelésére alkalmazzuk a Panaszkezelési szabályzatot.

5. A tanodai szolgáltatás működési feltételei
5.1.  A tanodai szolgáltatás helyszíne, tárgyi feltételek
A Győri-Tanoda-Klub ellátási helye külön álló épületben 96,5 m2 területű. 

A tanoda egy külön álló épületben, az épület kb. felének 96,5 nm területén működik. A másik felét - elkülönülten - az Egyesített Egészségügyi és Szociális Intézet raktárként használja. Az épület szomszédságában egy iskola focipályája és egy játszótér van. 

Az épület bejáratánál egy 7,5m2 előtér van. Innen nyílik 3 db jól szellőztethető, nagyablakos szoba (20,1m2, + 23,9m2, + 19,6m2= 63,5m2), az első szobából nyílik 2 db 3,5 m2 kisiroda és ruhatár, raktár. A 6,9m2 folyosóról nyílik 4,85m2 teakonyha (mosogatóval, hűtőszekrénnyel, konyhaszekrénnyel, mikróval és teafőzővel) és 4,85 m2 külön fiú-lány WC és mosdó. 

Számítástechnikai felszereltség: Minden szobában van internetes elérhetőség. Eszközeink: 6 db laptop, 6 db tablet, 1 db projektor, 3 db nyomtató: 2 db fekete fehér, 1 db színes, 1 db ff fénymásoló szkennelővel. Ezek az eszközök 2008 óta már lassan lejárnak. Szükségünk lenne egy színes nyomtatóra a fotók miatt. Van tévénk és a tv-hez videó lejátszó, sok mesefilm és a kötelező filmek. 
Fejlesztő szoftverek és/vagy grafikai szoftverek: PowerPoint, rajzoló szoftver, excel táblázat, OÁZIS matematika, Multiplicatio Tablet, szorzótábla gyakorló, eDIA gyakorló anyag, kompetenciamérő anyagok. Alkalmazzuk a 3D, 2D-s szerkesztő programot, a wordwall programot, az internet egyéb programjait.
Rendelkezésre álló eszközök – fejlesztő eszközök: 12 db kedvelt társasjáték, 6 kártyajáték, sakk, szótárak: angol, német, idegenszavak-, értelmező. Helyesírási szabályzat, kötelező olvasmányok, SNI fejlesztő füzetek, szövegértelmező füzetek, matematikai feladatgyűjtemények. Saját fejlesztésű szövegértésre és matematikára mérőeszközök bemenet-kimenet 1-12. évfolyamig. Pályaorientációs programcsomag, Az én világom c. pályaorientációs füzet, Hiányszakmák és jellemzőik c. füzet.

Udvar felszereltsége, mérete: szomszédos iskola udvarán /kerítésen túl/ focipálya és játszótér.
Sporttevékenységhez rendelkezésre álló tárgyi eszközök: 1 db csocsó asztal, 6 db tollas-ütő-szett tollaslabdákkal, 3 db röplabda, 4 db kislabda, 2 db focilabda, pingpongjátékhoz 4 db ütő és labdák, 4 db ugrókötél, 2 db teke-játék, ugrálókötelek, 2 db vízilabda a strandoláshoz.
A tanoda bútorzata: 5 db 4 személyes tanulóasztal, 3 db 4-es mobil elemekből álló asztal, 3 db íróasztal, 27 db + 6 db szék, 4 db polcos könyvszekrény, 1 db beépített, zárható polcos szekrény, falra szerelhető fogasok. 3 db falitábla képeknek, híreknek és egy mobil-tábla. 
A kisétkezések megvalósításához biztosított a teakonyha. Vízforraló, tányérok, poharak, evőeszközök, rezsó, szendvics sütő, mikró-melegítő rendelkezésre áll az ellátáshoz. 
Biztosított a tisztálkodás mind a lányok, fiúk és a felnőttek számára. 
Fejlesztőeszközök: Az alapképességek fejlesztésére külön gyakorló-füzeteket és feladatlapokat adunk a tanulóknak. A szakmai munka támogatásához szakkönyvek, atlaszok, szótárak, térképek, földgömb rendelkezésre állnak, a szakanyagokat folyamatosan bővítjük. Tankönyveket, munkalapokat az iskola könyvtárából tudunk kölcsönözni, így akkor is tudunk tanulni, ha a diák nem hozta el a saját felszerelését. Körző, vonalzó, ceruza, toll, radír, színesek stb. eszközök, mint fogyó- vagy otthon felejtett eszközök, nélkülözhetetlenek, beszerezzük azokat. 
5.2 Személyi feltételek

A tanoda vezetése
A tanoda vezetését a szakmai vezető, a pénzügyi vezető látja el összesen 22 órában. 2004 óta együttműködő, összeszokott, felkészült szakemberek. A szakmai vezető tanár, pedagógia-nevelésszociológia előadó, 20 éves tanoda-vezetői tapasztalattal rendelkezik. A tanodában mentori feladatot is ellát 16 órában hetente. A pénzügyi vezető felsőfokú végzettségű, 19 éve a tanodáink pénzügyi vezetője, és havi 1 alkalommal gazdálkodási-pénzügyi tanfolyamot vezet a gyerekeknek. 

A vezető mentor 2004 óta, 19 éve dolgozik tanodáinkban mentorként, szakmai vagy projektvezetőként. Nyugdíjas matematika, fizika szakos tanár, 11 évig iskolaigazgató volt. A tanodában mentorként dolgozik heti 16 órában, és a matematika tantárgy gondozója, a matematika-mérések és a motivációs tervek felelőse. 
Tanodai munkatársak 

Mentorok: A tanodánk nyugdíjas mentorainak nincs állandó más munkahelye. 
3 fő nyugdíjas pedagógus. A hátrányos helyzetű, alul teljesítő tanulókkal való foglalkozásban, felzárkóztatásban tapasztalatot, gyakorlatot szereztek az iskolai, és a 3-10 éves tanodai munkájuk során. Mentorálnak tanulókat, és szaktanári végzettségük szerint a tanítói, magyar irodalom, nyelvtan, kémia, német, angol tantárgyak szaktanári tevékenységét látják el. 
1 fő mentor aktív pedagógus, tanító 1 éves tanodai tapasztalattal rendelkezik.
1 fő szaktanár nyugdíjas- történelem szaktanárként vesz részt a tanodai munkában. 

1 fő informatikus gondoskodik az eszközök működéséről.

A szakmai munka megvalósítói, mentorok hetente 126 órában végzik a tanodában a szolgáltatásokat.
1 fő állandó önkéntes is segít a karbantartásban, beszerzésben. 

Évente átlag 10-15 egyetemi hallgató személyenként 15-20 órás gyakorlatán vagy önkéntesként segíti a napi fejlesztéseket. 
6. A szolgáltatás működésének szervezeti kereteit meghatározó dokumentumok
A Tanoda működésének alapfeltételét az adja, hogy a tanodánk be van jegyezve a Szolgáltatói Nyilvántartásba.

A szolgáltatás tartalmi elemeit a Szakmai program részletesen, 3 évre vonatkozóan tartalmazza.
A Szervezeti és Működési Szabályzat a szolgáltatás szervezeti működését szabályozza.
A Tanoda rendelkezik Tűz-és érintésvédelmi szabályzattal, évente tűzvédelmi és munkaügyi felkészítéssel.
A Házirend a napi működésre vonatkozó együttélési szabályokkal biztosítja a problémamentes, harmonikus munkakörülményeket.
Az adatvédelmi szabályzat biztosítja a személyek adatainak védelmét.

A tanoda programok éves ütemezését az Éves munkatervben aktualizáljuk.

7. A tanoda szolgáltatás működésének szempontjai, kapcsolatrendszer
7.1. A tanoda működés szempontjai
A tanoda szolgáltatásait a két lakókörzetben élő-tanuló diákok életkörülményeinek, iskolai teljesítményeikből fakadó egyéni szükségleteikre építve tervezzük meg a szülők, iskolák, család-és gyermekjóléti szolgálat bevonásával.
A Tanodánk évente legalább 192 napon biztosít szolgáltatást, — a működést ellehetetlenítő vis maior eset kivételével -, egybefüggően két hétnél hosszabb ideig nem szüneteltetjük a szolgáltatást.
A Tanoda - klub hetente 5 napon 12.30- 17.30 óra között napi 5 órában fogadja a tanulókat a szolgáltatások igénybevételére. A diákok az iskolai tanórák után változó időkben érkeznek, az órarendjük szerint. Minden tanuló a heti terve alapján tölti az egyes napját a tanodában. Van, aki edzés vagy szakkör miatt egyik-másik nap korábban megy el, vagy később jön, van, aki csak 3 nap jár be, de a tanodai klub minden munkanap mindenki számára nyitva van, ezzel is biztosítjuk a klub jelleget, közösségként való működést. 

A tanuló heti tervében kerül megtervezésre a mentorokkal történő egyéni fejlesztések ideje, (heti minimum 4 óra) az önálló, a csoportos tanulás, a tantárgyi szaktanári segítések alkalmai. 

A tanodai szolgáltatások éves rendjét, a heti programokat ismertetjük a tanulókkal, az éves tervet kifüggesztjük a tanodában. Megismerhetik a tanulók, szülők a napi szolgáltatásokat az egyéni foglalkozásokon és a tanuláson kívüli fejlesztő és szabadidős tevékenységeket. Pl.: projektek, versenyek, sportolás, pályaorientációs foglalkozás, „kreatívkodás”, ünnepek, ünnepélyek, kirándulások programjait.
A tanítási év során, összesen legfeljebb 14 napon a Tanodán kívül nyújtott szolgáltatások időtartamát a heti 20 órányi kötelező szolgáltatási időbe beszámítjuk.

A Tanoda szolgáltatást a diákok havonta 4 óra időtartamban online módon is teljesíthetik, amelyet a társadalmi felzárkózásért felelős miniszter által kiadott szakmai ajánlásban foglaltak szerint dokumentálunk.

Tanoda szolgáltatást hétvégén, a tanítási szünetekben, valamint tanítási napokon az Nktv. szerinti kötelező tanórai és egyéb foglalkozások idején kívül nyújtjuk.

A tanítás befejező és kezdő időpontja közötti működés tervezetét az őszi, téli és tavaszi szünetek esetén a szünet előtt 2 héttel, a nyári szünetekről a szülőket június 5-ig írásban tájékoztatjuk. 

7.2.  A tanoda kapcsolatrendszere
7.2.1.A tanulók fejlődésének támogatását szolgáló kapcsolatok
A tanulók fejlődésének támogatásában kiemelt partnerek a szülők, a tanulókat oktató pedagógusok. A tőlük minimum 2 alkalommal kapott információk alapján készítjük el az anamnézist, kapunk információkat a tanulók iskolai szociális helyzetéről, tanulmányi munkájuk erősségeiről, tanulási problémáikról 
Ezek, valamint a tanoda által elvégzett belső mérések információi alapján kijelölt célokat, a fejlesztési tervet ismertetjük a szülőkkel, az osztályfőnökökkel azzal a céllal, hogy legyenek tájékozottak az egyéni fejlesztési folyamatokról, s munkájukkal biztosítsanak támogató környezetet a megvalósításban. 
Az egyéni fejlesztési célok megvalósításában szükséges, hogy a tanuló a vállalt időben és időtartamban megjelenjen a tanodában. Betegség esetén fontos, hogy a szülő telefonon értesítse a tanodát. Ha a tanuló hiányzik, és ezt a szülő nem jelezte, akkor a mentor azonnal felhívja a szülőt, hogy az esetleges csavargást meg tudjuk akadályozni. 

A pedagógusokkal való együttműködésben használjuk a személyes és a telefonos kapcsolattartást, melynek kezdeményezői elsősorban a tanodai mentorok, szaktanárok.
A gyermekvédelmi rendszer tagjaival szükség esetén telefonon konzultálunk. Az együttműködés személyesen az évi 2 Szakmai Műhely alkalmával történik.

7.2.2. A tanoda hatékony működését szolgáló kapcsolatok
Elsősorban Győr Város polgármesteri hivatala Népjóléti osztálya vezetőivel alakítottuk ki és ápoljuk a kapcsolatot a tanoda működése érdekében. A figyelemmel kísérték az évek során végzett munkánkat, és bizalommal adták számunkra az új tágas, önálló tanoda-helyet, melyet az Egyesített Egészségügyi és Szociális Intézménytől bérlünk. 

Legfontosabb partnerünk a család, a szülők, testvérek. Az együttműködésünk elsősorban a napi/hetenkénti találkozásokon, telefonokon túl a családlátogatásokon, a Családi napokon, a közös programokon történik. Igényük, véleményük és a velük töltött idő tapasztalatai fontosak számunkra.

Fontos partnereink az iskolák, ahová a tanulóink járnak. Szoros kapcsolatot tartunk az iskolák vezetőivel, rendszeres találkozó, telefonos beszélgetés az osztályfőnökökkel és szükség esetén egy-egy szaktanárral. Együttműködésünk tartalma: a tanuló fejlődésének nyomon követése, problémák rendezése, programok egyeztetése. Mindez a tanuló érdekében. A Gyárvárosi, a Fekete István Általános Iskolák mellett kapcsolatot tartunk a Radnóti Miklós, a Prohászka Ottokár iskolákkal a tanulóink érdekében, de együttműködünk a Lukács Mechatronikai, a Krúdy Vendéglátóipari Szakképző iskolákkal. 
Sok éve együttműködünk a megyei Gyermekvédelmi Intézettel, ahol a nevelésbe és védelembe vett tanulóink élnek. A találkozások alkalmával megismerjük a nevelőket, tanulóink életkörülményeit, programjait, lehetőségeit. Egyeztetjük a programokat, megbeszéljük a tanulók problémáit, megszervezzük a közös segítést.
Minden évben meglátogatunk egy-egy középiskolát – elsősorban olyant, ahol tanodás tanulónk is tanul. A tapasztalatszerzés a cél, elsősorban a továbbtanulás miatt, másrészt a munkakultúra elsajátítása érdekében. A közösségi munkát végző tanulók munkájának érdekében több középiskolával van szerződésünk. 
A tanodánk szoros kapcsolatot tart Győri Tankerület vezetőjével, a munkatársakkal. A tanodavezető tagja a tankerület Antiszegregációs bizottságnak 5 éve. Ezen a fórumon képviseli nemcsak a tanoda, hanem az iskolák hátrányos helyzetű tanulóinak érdekeit is. 

A Széchenyi István Egyetem Apáczai Csere János Karával sok éves szakmai kapcsolatunk van. 

A tanító, gyógypedagógus, szociális képzésben résztvevő hallgatók hospitálnak, szakmai gyakorlatot végeznek, közösségfejlesztő játékokat gyakorolnak tanodánkban. E tevékenységük során megismerik a tanodai fejlesztésben alkalmazott módszereinket, tapasztalatot szereznek a tanulók egyéni tanulási problémáiról. Egyénileg vagy csoportban végzett foglalkozásaikkal növelik a tanoda humán erőforrás kapacitását. Az oktatók igénylik a tanoda mentorainak véleményét a hallgatók munkájáról, a hozzáállásukról. Több alkalommal ajándékcsomagokat adtak a tanulóknak, meghívást kapnak tanulóink az egyetem egy-egy rendezvényére.
Tanodánk kisétkezést nyújt a tanulóknak. Az ételek beszerzésében, a változatosság biztosításában nagy szerepe van annak, hogy 2022. szeptemberétől a megyei Vöröskereszttel kialakult kapcsolatban- Élelmiszerbank program keretében - hetente egy nap kapunk finom pékárut, zöldséget, gyümölcsöt boltokból. Az élelmiszermentésben kapott mennyiség lehetővé teszi, hogy a családoknak is tudjunk élelmiszercsomagokat adni.
A Máltai Szeretetszolgálat évente megajándékozza a tanulókat füzetekkel, írószerekkel. 
A FabLab Győr digitális barkácsműhely 2023-ban 1 hetes tábort tartott tanodásainknak napközis tábor keretében. Az elmúlt 2 év során többször látogattak el diákok a műhelyhez, megismerve a 2D-3D szerkesztést, a 3D-s nyomtatást, gyakorlatot szerezzenek a termékgyártás folyamatának tervezésében, kivitelezésében. Ezt a kapcsolat folyamatosan kívánjuk működtetni. 
Szükséges a kapcsolat a munka világával. A GIMEX–Hidraulika Kft. és az ipari parkban a Borsodi Műhely szívesen fogadja tanodásainkat üzemlátogatásra. Tartalma: megismerkedni a korszerű munkakörülményekkel, a robottechnikával és a számítógéptudás szükségességével akár a raktárban vagy a géptervezésben. Karácsonyi ajándékozásban is részesítették a tanulókat. Ez a kapcsolat hosszabb távon is fennáll. 
Rendszeres kapcsolatban vagyunk a Mosonmagyaróvári és a Somlóvásárhelyi Tanodával. Átadjuk tapasztalatainkat, részt veszünk a konferenciáikon. A kapcsolattartásban alkalmazzuk a videokonferencia adta lehetőséget, a telefon, email technikákat, szervezünk közös programot is. 
8. Kötelező és vállalt szolgáltatások 

8.1. Tanulástámogatás
8.1.1. Tanuló megismerési technikák

A tanuló biológiai, fiziológiai sajátosságait, családi szociális körülményeit, iskolában elfoglalt helyét, jövőképét, erősségeit, hobbijait az anamnézisben tárjuk fel.

A tanuláshoz szükséges kompetenciák feltárása, fejlesztése a tanulástámogatásunk kiemelt eleme. A támogatás és a fejlesztési célok meghatározásához feltárjuk tesztek, megfigyelés, önjellemzés segítségével a tanulási stílus, tanulási módszerek, eszköz és körülmények, a figyelem, koncentráció jellemzőit. Feladatunk megtanítani a tanulót tanulni, amely hosszú, a tanulóval és a társakkal közösen végzett tevékenység során jön létre. A tapasztalatok figyelembevételével támogatjuk a tanulók felkészülését a különböző tantárgyakban. 

A felkészülés a tanulók tanulási képességétől függően önállóan, párban, csoportban, a mentor- szaktanárokkal kontakt-tanulási formában történik. A tanórákra való felkészülés hozzájárul ahhoz, hogy a tanuló az iskolában sikeres legyen, és a tanulási motivációja, önbizalma, növekedjen. Az önálló tanulást segíti a napi tanulási terv, a gyakorlófüzetek alkalmazása, a szükséges taneszközök biztosítása.

 8.1.2 Tanulási képesség fejlesztése

A tanulási képesség fejlesztése valamennyi tanodai szakember összehangolt feladata. A tanulási képesség fejlesztéséhez szakembereink egy tanulásszervezési, tanulást-segítő gondolkodási képességfejlesztő rendszert dolgoztak ki. Ennek első eleme a képességek listája. A tanodai munkába történő bekapcsolódáskor a tanulás összetevői mentén mérjük a tanulók tanulási képességeit és azok szintjét. Az induló állapotot a tanuló önértékelése, és a megfigyelés tapasztalatainak eredménye adja. A képességek a tanulási előkészületekre, a tanulás folyamatára, a tanulás ellenőrzésére, önértékelésre vonatkoznak. 
A tanulási stílusok, módszerek feltérképezése fontos információ a tanulási eredmények javításához. Ehhez alkalmazott önértékelő tesztek eredményeire építve kerülnek megtervezésre az egyéni tanulási folyamatok, és a tanodai tanulás támogatásának formái, módszerei, eszközei. 
A feltárt jellemzők alapján a mentorok tanulásmódszertan foglalkozásokat terveznek és tartanak a tanulóknak. A javítandó tanulási kompetenciákat a tanodában valamennyi tantárgyi foglalkozáson, tanulási helyzetben gyakorolják, folyamatosan értékelik a fejlődést, és szükség esetén újabb és újabb gyakorlatokkal hatnak a tanulókra. A tanulási környezetben, a közösségi térben való koncentrált tanulás légkörének kialakítására, az egyéni és önálló tanulás, a közösségben zajló tanulás, valamint a kooperativitás fejlesztésére projekteket szervezünk. 
8.1.3. Szövegértési- szövegalkotási képesség fejlesztése 
A tanodába járó gyermekek nyelvi kultúrája, szókincse nem illeszkedik az iskola világához. Alig vagy egyáltalán nem olvasnak a tankönyvön kívül, ezért szövegértési képességük sem megfelelő. Ez további életükre meglehetősen negatív hatással bír, ezért a tanoda egyik alapvető feladata a felzárkóztatás ezen a területen.

A szöveg megértése, a szöveggel való foglalkozás alapvető feltétele a megfelelő szintű értő olvasás, amely a szövegben kifejtett gondolatok, információk szó szerinti megértését jelenti. A szövegértés és a gondolkodási képesség szorosan összefügg: akinek kiolvasási problémái vannak, kevésbé tud a jelentésre összpontosítani. Elsődleges feladatunk a tanodás diákok olvasási képességének fejlesztése, szilárd olvasástechnika kialakítása. Az olvasó következtetéseket von le, problémákat old meg. Erre kell alkalmassá tenni tanítványainkat. Ezt egyénileg és kiscsoportban, nagyrészt saját tananyagukon keresztül, belső és hangos olvasással végezzük. 

A szövegértés szintjei: megértés, értelmezés, reflektálás.

A szöveg megértéséhez szükség van a tartós figyelemre, melynek fejlesztése koncentrációs gyakorlatokkal, játékos versenyekkel történik. Az ismeretlen szavak megértését szókincsfejlesztéssel gyakoroljuk. Alkalmazzuk az önálló gyakorlást, kooperativitást, differenciálást. Fő szempontok az előrehaladásban: az olvasott szöveg, a nyelvi utalások megértése, az ismeretlen szavak jelentésének kiderítése, a másodlagos, elvont jelentések felismerése, következtetések, ok-okozati viszonyok megértése, az író, illetve a szöveg szándékának megértése, üzenete. A szövegre való reflektálás szövegalkotási képességet feltételez. Ennek fejlesztését társas játékok során tudjuk leginkább fejleszteni.
A szövegértés és szövegalkotás fejlesztéséhez szöveggyűjteményt, feladatgyűjteményt készítünk életünk, egészséges életmód, környezetünk világa, szokások, népünk történelme, hőseink, hagyományaink, népszokások, a technika világa, a sport kiválóságai, irodalmi szövegek témában, melyek megoldását a tanulók önállóan, vagy párban gyakorolják.
8.1.4. Matematikai alapképesség fejlesztése 

A matematika rugalmas, fegyelmezett gondolkodásra nevel. Szerepe van a tanításban a heurisztikának, az analógiák használatának. A matematika, ezen belül a műveletek tudásának biztosítása nagyon fontos a természettudományos tantárgyak tanulásában is. Az alapműveletek tudásának hiánya rontja minden feladatban a teljesítményt. 

A műveletek biztos, készség szintű tudása a biztosítéka a jobb teljesítménynek. 

Tapasztalatunk szerint az iskolában nem helyeznek megfelelő hangsúlyt a műveletek, eszközök, eljárások magas szintű tudására. A következő témakör feldolgozása akkor is megtörténik, ha a diák a tovább haladáshoz szükséges ismerteknek csak részben van birtokában.

A szorzótáblát 2. o-ban megtanulják elfogadható szinten, de a későbbiekben nem kap figyelmet, ezért elfelejtik a tanulók. Hasonló a helyzet a számkörökben végzett műveletekkel, a geometriai számítások esetén. Nagyon nagy hiba, hogy a kisiskolásoknál is elvontan tanítják a fogalmakat, nincs tapasztalatuk, az adott időre memorizálják, de nem tudják később előhívni, nem értik azokat.

A tanodai matematika képességfejlesztés során ebből fakadóan az alapműveletek eljárásrendjét, geometriai ismereteket, a mértékegységeket minden évfolyamon újra kell tanítani, hogy az ismeret szint ne hiányozzon a megértés és alkalmazás szintű feladatok megoldásához. Minden területen törekedni kell a tovább haladáshoz szükséges biztos tudás elérésére.
Ezen tapasztalatok birtokában állítottuk össze a matematika felmérőinket, amelyekből tájékozódhatunk a szorzótábla tudásának szintjéről, az adott évfolyamon elvárt különböző számkörökben végzendő műveletek ismeretéről, matematikai fogalmak értéséről, használatáról, alapvető geometriai ismeretek tudásáról, egyszerű szöveges feladatok megoldásának képességéről. 
A képesség fejlesztésében használjuk a magyarázat, mérés, tapasztalatszerzés módszerét, az eredmények összevetését a valósággal. A fogalom megértése után első lépésben segédeszközt adunk a tanulónak, majd ezt az eszközt fokozatosan elvesszük tőle, eszköz nélkül kell dolgoznia. Ez a módszer nagyon eredményes a mértékváltós feladatokban. A váltószám ismerete, a mérőszám, mértékegység viszonya szorzás, osztás műveletekből áll. A több lépés elvégzését megkönnyíti, hogy a viszonyokat a segédeszközről leolvashatja. Hasonlóan dolgozunk a geometriai feladatoknál is. 

Készítünk matematika feladatbankot a tanulók felmért állapotának rendszeres fejlesztéséhez.

Az önálló tanulói munkában használjuk a saját fejlesztésű feladatlapok mellett az interneten található (OÁZIS matematika, szorzótábla, összeadás, kivonás program, TesztElek, logika stb.) gyakorló feladatokat.
A képesség fejlesztésében alkalmazzuk a versenyt a tanulók között: ki oldotta meg a legtöbb feladatot, ki érte el leghamarabb a kívánt szintet. A helyezetteket díjazzuk, és a tanodagyűlésen megdicsérjük.
8.1.5. Idegennyelv-tudás fejlesztése

A tanoda-klubban három mentor is segíteni tudja az angol és német nyelvek sikeres tanulását, a leckék elkészítését. A mindennapi tanulás során valamennyi tantárgy tanulása kapcsán szorgalmazzuk az idegen nyelvek használatát. Valamely témakörben spontán módon veszik elő a magyar szavak német vagy angol megfelelőit. Így a mindennapi használatban javul az idegen nyelv iránti beállítódásuk,  a nyelvhasználat.
Az idegen nyelv szókincsének fejlesztését havi szinten tervezett gyakorlással segítjük. A nyári napközis tábor keretében 1 hetes nyelvi tábort tartunk az idegennyelvi kultúra fejlesztésére.
8.1.6. Személyes és szociális kompetencia fejlesztése

A tanulók szociális képességének fejlesztése kiemelt feladatunk. Ehhez a bemeneti mérésben 15 szociális képesség szintjét mérjük fel, mint például az egymás meghallgatása, a figyelem, mások megértése, a szabályok követése és alkalmazása, a pontosság, kedvesség, tekintettel lenni másokra, akarni együttműködni másokkal, a rendezett, szervezett munka. Ezek fejlesztésére az egyesület bevált programját, a Magatartáskultúra program elemeit és módszereit használjuk. A mentorokat, szaktanárokat és a szakmai megvalósítókat a felkészítés során beavatjuk a Magatartáskultúra program ismereteibe és hatékony alkalmazásába. Félévente 2 képesség fejlesztését végezzük a program szerint konkrét, személyre szóló területeken. Célunk, hogy a tanodai tanulási munka kellemes, egymást nem zavaró légkörben, fegyelmezés nélkül valósuljon meg, tiszteljék, fogadják el, segítsék egymást, vegyenek részt a közöségi feladatokban. 
 8.1.7. Digitális kompetencia
A tanoda–klubban biztosítjuk mindenki számára a számítógép, tablet használatát. A számítógépet játékra csak jutalomként használhatják a diákok meghatározott időben.

Megtanítjuk az internet használatát szómagyarázatra, információ keresésre, anyaggyűjtésre, feladatok, prezentációk elvégzésére. Fontos elérni, ha valamit nem tudnak, vagy nem biztosak a tudásukban, vegyék elő az internetet, és azzal oldják meg a feladatot. Ez a tevékenység még nem természetes a tanulóknál, ezért sokat kell gyakorolni. 

A szövegszerkesztés megismertetése és alkalmazása, kutatás valamilyen területen, információk szerzése, PowerPoint alkalmazása prezentációhoz rendszeresen jelen van a mindennapi tevékenységekben. A Pontvadászat internetes műveltségi vetélkedő is ebben segít, melyet évente 2 alkalommal szervezünk. A Fablab műhelyben 2D-3D tervezés gyakorlása gazdagítja a kompetenciájukat.
8.1.8. A pályaorientáció és életpálya-építés 

Célja, hogy a tanulók számára információkat és tapasztalatokat nyújtsunk ahhoz, hogy ki tudja alakítani jövőképét, annak lehetséges irányait. Minden tanuló számára biztosítunk évente 6 foglalkozás keretében önismereti vizsgálódást tesztek segítségével személyiségükről, érdeklődésükről, képességeikről, tájékoztatjuk őket a pályákról, szakmákról, iskolákról.  Fontos, hogy megismerjenek szakmákat. Mit csinál az ács, az ápolónő, a házi beteggondozó, a szociális munkás, az esztergályos, a gépi adatrögzítő, az informatikus stb. Az információkat a tanulók 4 forrásból kapják. A hiányszakmák c. kiadványunkból, interneten havonta minden diák egy szakmát ismer meg, üzem vagy iskolai műhelylátogatáson, a FABLAB korszerű gyártástechnológiai foglalkozásokon, a tudásukat pedig kvíz-vetélkedőkön mutatják be.

Élő könyvtári programot szervezünk évente 2-szer, melyben egy-egy alkalommal 4-5 szakma képviselőivel – szülőkkel, cégvezetőkkel, egyetemi hallgatókal - találkoznak, és megtudhatják, milyen a munkájuk tartalma, körülményei, mit kell és hol tanulni ehhez, milyenek a kereseti lehetőségek? Ehhez kapcsolatot teremtünk az Iparkamara pályaorientációs felelősével. 
 Meglátogatunk egy szakképző iskolát, egy céget, részt veszünk a Pályaválasztási Kiállításon, az iskolai pályaválasztási napokon. Volt tanodásaink és a jelen tanodások testvérei tartanak ismertetőket a középiskolájukról, a követelményekről, lehetőségekről évente 4 alkalommal. 
A tanulmányokat, vizsgálódásokat a tanulói pályaorientációs füzetben, Az én világom című füzetben rögzítik a tanulók a mentorok segítségével.

8.1.9. Mentorálás

Tanodánkban a tanulók mentorálását egyéni beosztás szerint 6 mentor végzi. A mentor-tanuló párosítás nyilvános a tanuló és a család számára. A mentori beosztást tanévente frissítjük a változások alapján.

A mentor biztosítja a tanuló számára az egyéni figyelmet, bizalmi viszonyt alakít ki a tanulóval, a családdal és az iskolai pedagógusokkal.

Beszerzi az anamnézis elkészítéséhez szükséges információkat. A tanoda mérési rendszerében alkalmazott tesztek eredményei, a tanuló iskolai teljesítményei és a tanoda programjai figyelembevételével elkészíti és folyamatosan vezeti az egyéni fejlődést támogató motivációs terveket. A fejlesztésbe bevonja a tanulót, a családot, együttműködik a tanoda szakmai megvalósítóival. Folyamatosan nyomon követi a mentorált tanulóinak teljesítményét, viselkedését, programjait, motiválja őket a változásra, jobbításra. Segítő beszélgetések során tanácsot, információt ad a tanuló és a család számára. 

Évente 2 alkalommal tesz látogatást a tanodát rendszeresen igénybe vevők családjainál. A tapasztalatokat beépíti a tanulóval való foglalkozásokba.

Szükség esetén közreműködik a család és az iskola kommunikációjában, jelzéseket közvetít a tanodavezető számára a jelzőrendszer bevonásához. 
8.1.10. Értékelés

Alapelv:

· Tapasztalatainkat a tanuló konkrét tevékenységéhez kötjük.
· Az erősségeket hangsúlyozzuk, erre építjük a további segítő folyamatot.
· Az eredményeket az előző szakaszhoz viszonyítjuk.

· Az értékelésből következtetéseket vonunk le a tevékenységekre, felelősökre, határidőkre.

· Az értékelés szövege könnyen érthető, egyértelmű legyen.
Az értékelés célja nem a minősítés. A helyzet alapos ismeretére épül a fejlesztési munka, azonosítjuk a tanulóval közösen a fejlesztő munka eredményeit, megállapítjuk, hogy sikerült-e a célt elérni, vagy még folytatni kell a fejlesztő munkát. Az értékelés során feltárjuk az alkalmazott módszerek, eszközök, tevékenységek beválását is. 
3 havonta elemezzük, és a Motivációk, módszerek, eszközök c. űrlapon rögzítjük, hogy a tanuló a céljaihoz milyen módon használja ki a tanoda motivációs eszköztárát, hogyan halad a fejlődésben. 
6 havonta értékeljük a tanuló magatartását (aktivitását, motiváltságát), szorgalmát, tanulmányi eredményeit, csoporthoz való viszonyát, a tanuló- szülő – tanoda kapcsolatát, a családi helyzetet, a pályaorientációs elképzeléseit. 
6 havonta összefoglaljuk a Tanoda szolgáltatás legfontosabb hatásait a segítőkkel végzett közös munka és a támogató közösség eredményeként a tanuló személyiségfejlődéséről: kommunikációs kompetencia (önkifejezés, íráskészség, idegen nyelvi), szociális kompetencia digitális kompetencia, tanulási kompetencia (szövegértés, olvasási készség, motiváltság) és matematikai kompetencia. 
8.1.11. Egyéni fejlődést támogató motivációs tervek
Az egyéni motivációs tervek része az Anamnézis, mely a fejlesztési folyamathoz nélkülözhetetlen információkat szolgáltat. Az anamnézist a tanuló, a szülő és az osztályfőnök bevonásával készítjük el. 

A motivációs terv egyénre szabott terveket, motivációs lépéseket tartalmaz. Megmutatja, hogy milyen lépések szükségesek ahhoz, hogy a tanuló motivációja növekedjen. A fejlesztési folyamat a tanuló erősségein alapul. A motivációs terveket a tanoda szakembereivel közösen alkotjuk meg. A fejlődést előidéző motivációs terv elkészítésébe bevonunk minden olyan személyt, partnert, és minden olyan programot, amely a tanuló szempontjából potenciális támogatóként együttműködhet a mentorral, elősegítheti a haladását. 
A terv alakításában a tanuló aktív résztvevő. Lehetőséget biztosítunk a tanulónak, hogy ő is alakítsa a róla szóló egyéni fejlődési tervet, a megjelenő területeket a tanuló fejlődése szempontjából kulcsfontosságú területeknek tekintjük.
A motivációs tervben kiemelt szerepe van annak, hogy mi az, ami a tanuló érdeklődéséhez, képességeihez kapcsolódik, és milyen kimeneti irány körvonalazódik a tanuló számára. Például: továbbtanulási lehetőségek, tehetséggondozás stb. Az egyéni motivációs terveket egységesen vezetjük a tanodai sablon szerint.

Az egyéni motivációs fejlesztési tervben vezetjük a szövegértés, matematika, tanulási képességek és a szociális képességek fejlesztését. Mindegyik területre célokat fogalmazunk meg, megtervezzük a fejlesztésben használni kívánt tevékenységeket, módszereket, eszközöket, programokat, a fejlődés értékelésének idejét. Általában 3 havi fejlesztési ciklusokat alkalmazunk.

Az egyes képességterületek fejlesztési céljainak meghatározásához bementi méréseket alkalmazunk. A célokat a fejlesztés folyamatát a tanulóval közösen véglegesítjük, aki azt aláírásával elfogadja. A folyamat eredményeit a ciklus zárásakor diagnosztikus méréssel, megfigyeléssel azonosítjuk, melyet a tanuló aláírásával igazol. Ha a ciklusra kijelölt cél teljesült, akkor új célt határozunk meg, ha nem, vagy csak részben sikerült elérni a célt, akkor új tervet készítünk a korábbi cél elérésére.
8.2. A lemorzsolódás megelőzése
Célunk, hogy a tanulók az iskolai követelményeket teljesítsék, sikereket érjenek el az iskolákban. Tájékozódunk a tanulók iskolai teljesítményéről, hiányzásairól, számontartjuk a jegyeiket, a felmérőkre gyakorolunk. 
A tanodában biztosított minden diák számára minden tantárgyból a szaktanári szakszerű segítés, a tantárgyak napi tanulása. Az alapképességek fejlesztésével párhuzamosan figyelmet fordítunk arra, hogy a tanuló a tantárgyakra felkészüljön. Számon tartjuk a házi feladatot, megtanulják a verseket, segítjük megérteni a tananyagot. A tanuló a képességfejlesztő feladatokat nagyobb kedvvel végzi, ha a tanórai tanulmányi követelményekben sikert ér el. Tapasztalatunk szerint hosszú távon igénylik a mentorok részvételét a tanulásban. Ez mindaddig fennáll, amíg az alapokat nem sikerül felfejleszteni, amíg meg nem tanul önállóan tanulni. 
Jellemzően nem rendelkeznek belső motivációval. A 12 év alattiaknál még pszichológiailag nem is várható el. Nekik külső motivációra van szükségük. Tanulnak a mentoruk, szaktanáruk elismeréséért, a tanodai közösség előtti dicséretért, a szülői elismerésért.

 A hosszú távon megélt sikerek hatására alakul ki a belső motiváció. A korábbi évek kudarcai miatt a visszaeséssel is számolni kell. A motivációs bázist folyamatosan működtetjük. A továbbhaladáshoz szükséges tantárgyi alaptudás fejlesztése, a követelmények megismerése érdekében együttműködünk az iskolákban tanító tanárokkal, a mentorok telefonon, illetve személyesen tartják a kapcsolatot. A Szakmai Műhelyben az iskolák vezetőivel, osztályfőnökeivel értékelünk és alkotunk beavatkozási programot a lemorzsolódás megelőzésére. 
Az iskola és a családok közötti kommunikációban támogatunk, közreműködünk az érdekvédelmi munkában. 
8.3. Mérés, informálódás

A bemeneti mérések információt szolgáltatnak a tanoda és a tanuló számára arról, milyen mértékben rendelkezik az alapképességekkel. A mérés célja a diagnosztizálás, a tanulási nehézségek feltárása a hatékony fejlesztőmunka érdekében. Az elvárható szintet eléri-e, több annál, vagy alatta marad. 
A tanulóval együtt meghatározzuk az azonosított, fejlesztendő kompetencia területeket. Meghatározzuk azt a szintet, mint célt, amit el kell, el szeretne érni a tanuló. A fejlesztési folyamatban a helyzet feltérképezésére belső méréssel vizsgáljuk a fejlesztés eredményeit. A vizsgálódás kiterjed a szövegértés, matematikai műveletek, tanulási és szociális képességekre. Bemeneti és kimeneti méréseket a saját fejlesztésűt mérőeszközökkel végezzük. 
A tanulási és szociális képességek mérésére rendelkezünk tesztekkel, amelynek alkalmazása bevált a gyakorlatban. Az állapot felmérésben a tanuló először értékeli önmagát, a mentora is értékeli, és a két értékelés összevetése adja a valós állapotot. A tanulók bemeneti státuszáról a mérések mellett többféle módon szerzünk információkat.

Tájékozódás a szülőktől

A szülőkkel a mentorok személyes találkozó keretében beszélgetnek a tanodába beiratkozott gyermekükről. Kérjük, mutassák be gyermekeik erősségeit, gyengeségeit. Fogalmazzák meg, miben kérnek elsősorban támogatást a tanodától, milyen a tanuláshoz való viszonya, milyen az iskolai közösségben a helyzete, kik a barátai, mivel tölti a szabadidejét, szerinte mire képes a gyermeke, milyen eredményt vár el tőle. Ezen alapinformációk után kerül sor a tanulóval való beszélgetésre. 

Önértékelés: 

A tanulóval előre meghatározott szempontok szerint önértékelést végzünk, melyben a tanuló feltárja erősségeit, gyengeségeit, mire tud építkezni, hosszú és rövid távú céljait, a tanodával szembeni elvárásait, igényeit.  A mentorral közösen rögzítik, mit vállal a tanuló és milyen segítséget kap a tanodától.
Tájékozódás az osztályfőnököktől:

Az iskolai osztályfőnököktől a mentorok beszerzik az információkat a tanuló iskolai munkájára, viselkedésére vonatkozóan, különösen azt, miben kell a tanulónak fejlődnie, milyenek a képességei, miben mutat jó teljesítményt, mivel motiválható.
A mérés mellett fontos szerep van a megfigyelésnek, a mentorok tanulók tapasztalatainak. A változások egzakt kimutatásához jól szolgálnak a gyakorló feladatlapok elemzései.
A digitális, nyelvi kompetencia szintjének alakulásáról a házi és tanodai feladatok értékeléséből nyerünk információt. Az internetes vetélkedőbe bevonjuk a tanulókat, és segítjük, értékeljük, elismerjük a fejlődésüket.
8.4. Szabadidős programok
A tanoda minden napján biztosítjuk a pihenésre szolgáló programokat. Aki végzett a tanulással számítógépezhet, tabletezhet, párban, csoportban társasjátékozhat, csocsózhat. Kimegyünk a sportudvarra labdázni, focizni, tollas-labdázni, csoportos játékokat játszani. 

Képzőművészeti foglalkozásokat, kvízjátékokat, sorversenyeket havonta felváltva iktatunk be a programba. Zenehallgatást is beiktatunk a szünetekben.
Versenyeket szervezünk sport, műveltség és logikai témakörökben. A programok a közösségépítést, kapcsolatok ápolását és a műveltség növelését szolgálja, hozzájárulnak ahhoz, hogy vonzó legyen a tanoda, mert nem csak tanulni kell.

8.5. Sport és kulturális tanodán kívüli programok
Tanévente 3 programot szervezünk tanodán kívülre, amelynek célja, hogy új ingerek érjék a tanulókat a sportolásra, a kulturálódásra. Alakuljon ki bennük igény hazánk történelmi kultúrájának megismerésére. Legyenek büszkék elődeink munkásságára, alkotásaira, óvják, védjék az örökségeinket.

Évente egy Bátorság-próba élményprogramban részesülnek tanulóink: Rába Kalandpark vagy Sobri kalandpark, vagy Ugriparkba látogatunk. 
Tudományos technikával ismerkedhetnek a tanulók a győri Mobilisban, a mosonmagyaróvári Futura Interaktív Játékparkban, a FabLab szervezettel kialakult kapcsolatban 3D-s nyomtatásban szereznek tapasztalatot. 
Kirándulásaink célja: Várak-kastélyok megismerése. A három év során úticéljaink: Pápa, Sopron-Kőszeg, Nagyvázsony, Tata. Tovább folytatjuk Győr megismerését: folyók-vizek, kulturális intézmények, múzeumok.

8.6. Nyitott tanodai programok
A tanodát kinyitjuk az iskolák tanulói, pedagógusai, az egyetemi hallgatók számára azzal a céllal, hogy megismerjék a tanodaszolgáltatást, mint az esélyteremtés egyik formáját. Olyan programokat tervezünk, amelyben a tanodában meglévő tudásokat át tudjuk adni. 
A tanoda programjai jó lehetőséget teremtenek nem tanodás osztálytársak, iskolatársak és nevelők számára. Ezt az eseményt 2 alkalommal tartjuk. A tanodás tanulók osztályfőnökeit hívjuk -vendégül látjuk- tanodai látogatásra. 
Iskola- és üzemlátogatásaink, az Élő könyvtár programjaink nyitottak az osztálytársak számára is. A karácsonyi forgatag rendezvényünkre hívjuk és várjuk az iskolák tanulóit, szüleit, munkatársait.
8.7. Családlátogatások
A családlátogatás a tanoda hatékony működésének egyik eszköze. A családi otthonban való találkozás, beszélgetés jelentősen hozzájárul a bizalmi légkör kialakításához. El kell oszlatni azt a félelmet, hogy bármilyen ellenőrzésnek, hivatali látogatásnak tekintsék a szülők a családlátogatást, hanem a szülő és a tanoda közös nevelő munkája feltételeinek megteremtésében jelentős tényező. 
A bizalmi légkör kialakításában segít, ha a mentor már az első látogatáskor a tanulóról pozitív információkat visz, a tanulóban rejlő lehetőségekről szakmailag tájékoztatja a szülőt. A családlátogatás során a tanuló erősségeinek kiaknázására épülő közös tervezés és bevonás történik.
A tanulókat otthonukban a mentor évente 2 alkalommal meglátogatja. A látogatás tervezéséről telefonon tájékoztatja a szülőket, akikkel közösen tervezik meg a látogatás időpontját. A látogatásról emlékeztető készül. Az emlékeztetőn a tanuló neve helyett kódot alkalmazunk. Az emlékeztető kizárólag a látogató személy dokumentációjában szerepelhet. Az információkat megosztja azokkal a munkatársakkal, akik a tanulói fejlesztési tervek megvalósításában közreműködnek.
8.8. Családi közösségi programok

A tanoda nyitott a szülők számára, bármikor bejöhetnek. Hívjuk őket közös ünneplésekre, versenyekre, kézműves foglalkozásokra, kirándulni. A szülőkkel való közös programok hozzájárulnak ahhoz, hogy kölcsönösen megismerjük egymást, együtt szórakozzon és szerezzen élményeket diák, szülő és a szakmai megvalósítói csapat.

Évente 4 közös programot tervezünk a családokkal.: 

Farsangi Álarcos bál, Húsvéti készülődés, Gyermek-napi vagy nyárbúcsúztató családi csapatverseny, Karácsony-váró kézműves délután és közös ünneplés.

9. A tanoda önként vállalt szolgáltatásai
9.1. Nyári táborok

9.1.1.  Bentlakásos - ottalvós tábor
Tapasztalatunk szerint nagy igény van a diákok részéről, hogy nyáron tábort szervezzünk, kimozduljunk a lakóhelyünkről, összekovácsolódjon a csapatunk. A családok nem jutnak el panziókba, nem tapasztalják meg a gyerekek, hogy milyen a svédasztalos reggeli, hiszen a családoknak erre nincs lehetősége. A tábort olyan helyekre szervezzük, ahol van fürdőzésre, kulturális élményekre lehetőség. Megnézzük a környék nevezetességeit, túrákat teszünk a természeti táj megismerésére. Kedvelt helyszín a Balaton, Gyenesdiás.
9.1.2. Napközis tábor- projektek
A nyári nyitvatartásokat tematikus tábor-jelleggel szervezzük meg.

Próbáld ki magad: sportolj, élj egészségesen, bátorságpróbák
Az egyéni bátorság kipróbálása, az ügyesség fejlesztése érdekében kalandparkba látogatunk. Bátorságpróba címen folytatjuk a Vártúrákon is sportolnak. Eddig is nagy sikert arattak: a veszprémi, székesfehérvári, sümegi, csókakői, egri kirándulások. Folytatásként tervbe vesszünk évente egy-egy várlátogatást: a nagyvázsonyi, kőszegi vagy a pápai, tatai programokat.
Az egészséges táplálkozás a mozgás mellett az egészség másik tényezője. A projektben változatos, érdekes egyéni és csapatversenyeket szervezünk. A mozgásos játékok során alkalmazott verseny hozzájárul a küzdőkészség kialakításához, az egyéni és közöségi célokban való aktív közreműködéshez. Információkat gyűjtünk könyvekből, internetről az olimpiák eszméjéről, a magyar sportolók eredményeiről. Az aktivitással új tudásokat szereznek a tanulók, és egészséges ételek készítését tanulják meg.
A projekt keretében megtanulják megtervezni egy-egy étel készítését a beszerzéstől az elkészítésig. Előzetesen tájékozódnak az árakról, a szükséges mennyiségről, bevásárolnak, csoportban mentor segítségével elkészítik az ételeket. A felszolgálást vállaló csapat megtervezi a terítést, terít és rendet rak az étkezés után, elmosogat.
Éltető elemünk a víz 
A hét során a résztvevők megismerkednek a víz kémiájával, a víz fizikájával, a víz szerepe, felhasználása a háztartásban, üdítő készítésével, a vízgazdálkodással.

Az Aranyparton pancsolnak, úsznak a vízben, vizes versenyekben vesznek részt, javul a vízbiztonságuk.
A projekthét keretében megismerkednek a gyerekek Győr vizeivel kirándulások keretében: hajókirándulás a Dunán, a Gyirmóti tanösvényen nemcsak a Marcal folyóval, hanem a vízi növényekkel is. A folyók felett ívelő hidakat is meg-, illetve felismerik a tanulók. Kirándulást szervezünk Mosonmagyaróvárra a Futurába, ahol az interaktív programok keretében különösen a vizekkel foglalkoznánk. A megszerzett tudásukról játékos vetélkedő keretében adnak számot.

Német-angol nyelvi tábor

A tábor célja, hogy a tanodai diákok széleskörűen megismerkedjenek a célnyelvi országokkal. Csoportmunka keretében prezentációt (digitális kompetencia fejlesztése) készítenek ezekről az országokról, s néhány szóban bemutatják azokat célnyelven. További cél, hogy játékos formában gyakoroljanak: beszédértési képesség fejlesztése, beszédkészség fejlesztése. Fontos cél, hogy a diákok a célnyelven a mindennapi témákban kommunikáljanak, javuljon a beszédbátorságuk. Cél továbbá, hogy a mindennapi szituációkban használni tudják a célnyelveket. (pl. információ kérés) 
FabLab tábor

A FabLab Győr digitális barkácsműhelye, ahol a helyi fiatalok lehetőséget kapnak a modern technológiák megismerésére, (3D nyomtató, lézervágó) kreativitásuk kibontakoztatására egyéni, illetve csoportos foglalkozások keretein belül. 
Ennek a tábornak a célja egyértelműen az, hogy a diákok megismerkedjenek a 3D-s eszközökkel, azokkal segítséggel, majd önállóan bánni tudjanak (pl. 3D-s nyomtató) Ezzel nem csak a digitális kompetenciájuk fejlődne, hanem a kreativitásuk, kézügyességük. Egyben hozzájárulna a pályaorientációhoz, pályaválasztáshoz. A digitális barkácsműhellyel kapcsolatban állunk.
Tanodai olimpia
Tanodai olimpia összeállítása csoportmunkában történik a diákokkal. (Tanodai olimpia meghirdetése a Nyitott tanodai programok keretében.)

Tanodai olimpia: sport és elméleti olimpia, mely összekapcsolódik a kortárssegítőkkel (tanodás – nem tanodás diákok). Minden tanodás tanuló saját maga kér fel egy nem tanodás kortársat, hogy részt vegyen az olimpián. 
A program az egész tanévet átöleli, de a legtöbb időt a szünetben foglalkozunk vele. 
9.1.3. Kisétkezés
A teakonyha lehetővé teszi, hogy adjunk a tanulóknak kisételeket. Tea, alma, vajas/zsíros-kenyér, szalámi, paprika-paradicsom, sütemény, üdítő szerepel a kínálatban. A tea és a szendvicsek készítésébe bevonjuk a tanulókat. Megtanulják az ételek készítését, a tálalást, szervírozást, terítést, az étkezés utáni mosogatást, rendrakást. A kulturált étkezésre nagy gondot fordítunk. 2022. szeptemberétől a Vöröskereszttel kialakult kapcsolatban Élelmiszerbank program keretében kaptunk lehetőséget arra, hogy a családoknak is juttassunk élelmiszereket, s a diákok finom pékáruhoz, gyümölcshöz is hozzájuthatnak.
10.  Módszerek

10.1. Motivációs eszközök, eljárások
Fontos motivációs tényező, ha a tanulót iskolai sikerekhez juttatjuk. A tanulás támogatásával, a tantárgyakra való felkészítéssel szeretnénk elérni, hogy a tanuló megtapasztalja, valójában mire képes, ha komolyan veszi a feladatait, és azokra elegendő időt és figyelmet fordít. 

A tanulás erőfeszítést igényel. Csak a rendszeres, kitartó munka hozza meg a sikert. Szükség van tartós figyelemre, koncentrációra. Ezek a képességek általában nem a korosztály szintjén vannak meg. 

A kialakításban érdekeltté tesszük a diákot a szakaszosan ismételt pontgyűjtő motivációs versenyeinkkel. 

A verseny kiírás tartalmába az egyéni tanulási, szociális képességeket vesszük be. Kezdetben a képességek kialakítása a cél. Például: szeretnénk, ha rendszeresen járnának a tanodába, akkor ezt bevesszük a pontok közé. Ha az a cél, hogy minimum 3 órát töltsön el, akkor azt is pontozzuk. Vagy a képességfejlesztő munka rendszeres, önálló végzését értékeljük, vagy önállóan elkészíti a leckét, pontosan másol, tud 10 percnél hosszabban önállóan tanulni. A területeket a fejlődési szintekhez igazítva készítjük, és a tanulókkal megvitatjuk. Az iskolai sikerekre, a lemorzsolódás csökkenésére azzal ösztönözzük, hogy a jó jegyek megszerzéséért pont jár.

A verseny meghirdetésekor tisztázzuk a tanulóval, ő miért gyűjti a pontokat, milyen versenydíjat szeretne megszerezni. Ezzel a céltudatosságra szeretnénk nevelni őket. A kulturálódás iránti igény kialakításához felkínálunk könyvvásárlást, mozi, színházjegyeket, korcsolya belépőt.
A versenydíjak mellett alkalmazzuk az oklevéllel való jutalmazást, a szóbeli, írásbeli dicséreteket. „Akikre büszkék vagyunk” című plakáton láthatja magát a jól teljesítő, amely példa lehet a többiek számára is.

Nagyon bevált a diákok körében a plusz internetezési idő alkalmazása jutalomként. Kezdetben ezt gyakrabban alkalmazzuk, hogy kialakítsuk a változásra való hajlandóságot. 
Az egész évben aktívan dolgozó, jó eredményeket elért tanulóink számára megszervezzük a karácsonyi ebédet a Famulus Étteremben.

10.2. Művészetpedagógia
A művészeti foglalkozásaink elsődleges célja a manuális ügyesség fejlesztése. A munkafolyamatok tervezésében való jártasság megszerzése: cél, anyag-és eszköz szükséglet, kivitelezés, rendrakás, élmény értékelése.

A tanoda ablakait, termeit az évszakokra jellemzően díszítjük fel. ebbe a munkába bevonjuk a tanulóinkat.
Rajzos, díszlettervező szakember vezetésével készítünk farsangi álarcokat, jelmezeket, a karácsonyi forgatag vásárra ajándéktárgyakat, karácsonyi üdvözlő kártyákat, festünk húsvéti tojásokat papíron, tojásra, mandalákat, képeket festenek, gyurmaszobrokat készítenek.
Ellátogatunk a Kovács Margit Művészeti Iskolába, a Kovács Margit Kiállításra. A kirándulásaink helyszínein felkínált művészeti, vagy alkotó csoportfoglalkozásokra befizetjük a tanulókat. Folyamatos kapcsolatot tartunk az iskolával, tanulóik különféle technikákkal ismertetik meg tanodásainkat.
A nemzeti ünnepek megünneplése fontos lehetőség az eseményhez kapcsolódó, azt megörökítő képek elemzésére, hatásainak megbeszélésére. Az ünnepélyben a diákok aktívan vesznek részt: verset mondanak, jelenetben szerepelnek, énekelnek, zenét hallgatnak. Megünnepeljük: Magyar Kultúra Napját, Március 15-ét, a Költészet napját április 11-én, Aradi Vértanúk Napját és október 23-át.
Húsvéti népszokások internetes, családi gyűjtése, locsolóversek tanulása, karácsonyi betlehemezés, karácsonyi dalok, ünneplés a családban tevékenységekben aktív részvételre buzdítjuk a diákokat, a kimagasló munkákat jutalmazzuk.
10.3. Önismeret, készség-és személyiségfejlesztés
A tanulók önmagukról többféle módon szereznek információt. A fejlesztési naplóhoz tanulási, szociális, tanulási stílus tesztek, a pályaorientációhoz a ki vagyok én, képességeim, érdeklődéseim témákban önvizsgálatot végeznek kérdőívek segítségével. A készség fejlesztés, a személyiségfejlesztés a mindennapok során tudatosan és közvetett hatásokon keresztül folyamatosan történik.
A tanév során játékok alkalmazásával további képesség fejlesztést végzünk.

A csoportkohézió fejlesztéséhez használt játékaink: Ország-város, Lakatlan sziget, Területfoglalás, Mit adnál ajándékba, hova vinnéd nyaralni,  

Az érvelés, döntés képességének fejlesztésére többféle témában bírósági tárgyalás szituációs játékot játszunk. 
Helyzetfelismerés képesség gyakorlására sok-sok rövid szituációs játékot játszunk. Motiváljuk a tanulókat, hogy bátran vállaljanak szerepet, elemezzük a szerepbe való belehelyezkedést, a szerep megvalósítását.
10.4. Társasjáték foglalkozások
A tanulóknak nagyon kevés tapasztalata van a társasjátékozásban. Szüleikkel alig, testvéreikkel, barátaikkal maximum telefonon játszható játékokat játszanak. 

A társas játékban fejlődik az egymásra figyelés, a szabály ismerete és betartása hozzájárul a páros, csoportos együttélés képességének kialakításában. A verseny ösztönöz a jó szereplésre, a győzni akarás fejleszti a törekvés képességét.
Tanodánkban rendszeresen játszunk szókincs fejlesztő, mondatalkotó, figyelemfejlesztő, közmondás és szólások ismeretének bővítésére szolgáló játékokat. 

A játékokban a munkatársak együtt játszanak, ez a közelebbi partneri kapcsolat létrejöttében jó lehetőség. A felnőtt lelkesedése átragad a diákra, ő is élvezi a játékot, megtanulja elviselni a kudarcot, de törekvő magatartásra is serkenti.
Kedvelt, gyakran alkalmazott játékaink: Bumm, kártyaajátékok, Ki vagyok én?, Fogd a farkát és fuss, Bárányok ki a házból, Krumpli potyogtató, játékok ping-pong labdákkal, Itt én ülök, Seriff, Alma, körte, banán, Karmester, Jelátadás. 
A társasjátékok alkalmasak arra, hogy a tananyagot is gyakorolhassuk velük, saját készítésű társasjátékokon. Már a készítés során ismétlik a tananyagot a tanulók, utána pedig játékosan tudnak gyakorolni. (pl. német nyelv: igeragozás) tanulói is.  Ez a fajta munka alkalmas a kooperatív tanulásra.

10.5. Élménypedagógia

A tanodánkban alkalmakat teremtünk a tanulóknak, hogy saját képességeiket kipróbálják, megismerjék saját fizikai képességeiket, vezetői és problémamegoldó képességeiket. A kalandpark, a vártúrák, vízi játékok, a sportversenyek során mindezeket megkapják.
A Mobilis, Futura, FabLab, Gimex, Kovács Margit intézményekben tett látogatás során lehetőséget kapnak arra, hogy önállóan, csoportban hajtsanak végre feladatokat, végezzenek el kísérleteket, dolgozzanak munkahelyi eszközökön.
A tanoda közösségi életében 4 területen kapcsolódhatnak be csapatok a munkák elvégzésébe, gyakorolhatnak felnőtt munkaköröket: virágosítás - virággondozás, könyvtár - társasjátékok rendezése, kiadása, visszavételezése, uzsonnakészítés, takarítás.
A teakonyha lehetőséget teremt arra, hogy csatokban készítsenek almaszörpöt, limonádét, melegszendvicset, gyümölcssalátát, lecsót, paprikás krumplit.  Kezdetben biztosítjuk a szükséges anyagokat, eszközöket, és mentori támogatást kapnak a csapatok. Későbbiekben a nyári tábor keretében megtanulják a költség tervezését, bevásárolnak, elvégzik önállóan a munkát. Tapasztalataikat megosztják társaikkal. Tevékenységüket minőség szerint jutalmazzuk.
10.6. Önkéntesek a tanodában
A tanodában a tanulásban, szabadidős programokban szívesen fogadunk önkénteseket.

Egy nyugdíjas szakember rendszeres segítésére számíthatunk. 
Az egyetemi tanulmányaikat végző hallgatók – legyenek bármilyen szakosok- tanodai jelenlétét nagy örömmel fogadjuk. Az egyetemen szervezett börzén agitálunk a tanoda mellett, az Apáczai Kar vezetői felé minden évben jelezzük, hogy jöhetnek gyakorlatra, vagy csak önkéntes munkára hallgatók. Nagy az érdeklődés a tanodai önkéntes munka iránt.
Volt tanodásaink körében minden évben meghirdetjük az önkéntes közösségi szolgálat lehetőségét a tanodánkban.

Az önkéntes munkára felkészítjük a hallgatókat, értékeljük, elismerjük munkájukat, azt az egyetem és az iskolák felé közvetítjük. 

11. A tanoda monitoring rendszere

A tanoda-klub monitoring rendszere úgy kerül kialakításra, hogy a feltárás és a beavatkozás minél gyorsabban és eredményesebben biztosítsa, hogy a valós működés és a vállalt célok minél közelebb kerüljenek egymáshoz. Fontos ehhez a problémák azonnali azonosítása, a beavatkozáshoz szükséges tudások, módszerek, eszközök biztosítása, a belső szakmai együttműködések összerendezése.

Ebben a munkában fontos terepe van a menedzsment (vezetés) megbeszéléseinek, az összes dolgozó jelenlétében tartott szervezeti értekezleteknek, a tanoda-klub meetingeknek, a problémafeltáró, esetmegbeszélő beszélgetéseknek. 

11.1. Menedzsment értekezlet

A menedzsment háromhavonta átfogóan áttekinti a projekt működését. A vezetés tagjai tájékoztatást adnak a területük terv szerinti haladásáról, megbeszélik az ellenőrzések tapasztalatait, a felmerült igények kielégítését. 
Elemzik a mérési rend szerint elvégzett mérések eredményeit, következtetéseket vonnak le, beavatkozásokat terveznek. Az értékelés kiterjed a belső, külső kommunikáció, együttműködések, mentorok munkájának minőségére, a segítő intézkedések kijelölésére.
11.2.Tanoda-klub meetingek

Meetingeket havonta tartunk a szakmai megvalósítók számára a munkavégzés tervezésére, a megvalósítás értékelésére, a problémák kezelésére, melynek keretében az alábbiakra kerül sor:

· a tanoda-klub havi programjai feladattervének elkészítése és értékelése.

· a tanulók előrehaladásának, fejlesztési céljaik teljesülésének nyomon követése.

· az alkalmazott módszerek, együttműködések értékelése, megerősítése, módosítása.

· problémák és azok kezelésének tanulságai,

· kapcsolatok működtetésének eredményei, hiányosságai.

· esetmegbeszélések.
12. A megvalósítani tervezett konkrét tanoda szolgáltatás megvalósítása során felmerülő kockázatok és azok kezelésének módja

	Kockázati terület/tényező
	Valószínűség
	Hatás a projektre
	Tűréshatár
	Kezelés tervezett módja

	BELSŐ KOCKÁZATI TÉNYEZŐK

	Toborzás, tanuló közreműködése

	Az első körben lefolytatott toborzási eljárás eredményeképpen nem iratkozik be a kívánt létszámú, a támogatási körbe tartozó tanuló
	közepes
	nagy
	várt létszám 75%-a
	Újabb toborzás, miközben a beírt tanulókkal megkezdjük a munkát. A támogatási körbe tartozó tanulókat és szülőket újra felkeressük és felkínáljuk a tanoda lehetőségét. A szülőkkel való beszélgetésbe bevonjuk volt tanodásainkat, akik elmondják, mit kaptak a tanodától.

	A tanuló nem jelenik meg hetente minimum háromszor a tanodában illetve nem vesz részt a fejlesztő foglalkozáson
	közepes
	nagy
	3 nap, 3 alkalom
	Tanulók-szülők újabb felkeresése, a távolmaradás okainak közös feltárása, osztályfőnök, iskolavezetés, családsegítő bevonása.

	Szocializációs problémák merülnek fel
	alacsony
	nagy
	több mentor-tanár is jelzi a problémát
	Rendkívüli szakmai megbeszélést hívunk össze, ahol feltárjuk az okokat, és megtervezzük a problémakezelést. Ezt megelőzően megkérdezzük a diákok képviselőit, szerintük mi okozza, hogyan lehetne kezelni.

	A projektekben nem akar minden érintett részt venni.
	közepes
	nagy
	kétszeri hiányzás
	Motivációs verseny meghirdetésével becsábítjuk a tanulókat

	Nem javulnak a képességek a tervezett mértékben 
	közepes
	közepes
	a javulás mértéke a minimumot nem éri el
	Lehet, hogy a célok mértékét módosítani kell, kisebb lépésekben, lassabban kell haladni. A tanulóval közösen újra kell gondolni a motivációs eszközöket. A tanulóval a változás szükségességéről újra kell beszélni. 

	Alapképességek fejlesztése
	
	
	
	

	Szövegértési képesség fejlődésében lemaradás
	közepes
	nagy
	mérés után
	Az erre való felkészülés nagyon következetes fejlesztő munkát igényel. A fejlesztő csoport figyelembe veszi a bemeneti mérést, és aszerint készít gyakorló feladatokat. Rendszeres gyakorlásra motiváljuk a tanulókat rövid feladatokkal.

	Alapképesség-fejlesztő gyakorlatokat nem végzi el néhány tanuló
	közepes
	nagy
	az első hét után
	Érdekeltté tesszük a tanulót a gyakorlásra. Témája lesz az értékelési rendszerünknek a gyakorló feladatok elvégzése. Erre külön pontot lehet kapni. A versenydíjra ő tehet javaslatot.

	Foglalkoztatás

	A megbízott mentor-tanár nem látja el az elvártaknak megfelelően a munkáját 
	kicsi
	nagy
	első érzékelt probléma esetén
	Szakmai vezető megbeszéli vele a problémát, feltárják mi az oka. Ha hanyagság, akkor felszólítja a megfelelő hozzáállásra, ha tudáshiány, akkor módszertani képzésben részesül.  

	Mentorok nem kezelik megfelelően a tanulási, hiányzási problémákat
	kicsi
	nagy
	első ellenőrzés után
	 Esetmegbeszélésre kerül sor a beavatkozás érdekében, illetve a mentor munkájához szakmai tanácsot kap, amelyet alkalmaznia kell.

	Valamelyik szaktanár kilép
	alacsony
	nagy
	azonnal
	Helyettesítő tanár keresése, képzése, kezdetben belső helyettesítéssel oldjuk meg

	Kapcsolat az iskolákkal

	Az iskolák nem a vállalt mértékben vesznek részt a tanulók toborzásában 
	alacsony
	nagy
	Tanulók alacsony létszáma
	Projektvezető az iskolai vezetőjétől újra segítséget kér, hivatkozva az együttműködési megállapodásra.

	Az iskolai pedagógusok nem működnek együtt a mentorokkal, nem adnak tájékoztatást a tanulóról, az iskolai követelményekről
	közepes
	nagy
	Kétszeri eredménytelen megkeresés után
	Projektvezető keresi meg a tanárt, s ha ez sem vezet eredményre, az igazgatótól kér segítséget.

	Kapcsolat a szülőkkel

	A szülőkkel a rendszeres kommunikáció akadozik, nem fogadják a mentorokat családlátogatásra
	közepes
	közepes
	Kétszeri bejelentkezés elhárítása esetén
	A mentor érdeklődik a diák osztályfőnökénél, mi lehet az ok, hogyan lehet a szülővel kapcsolatot működtetni. Szükség esetén a családgondozó segítségét is igénybe vesszük. Közösen alakítjuk ki a kommunikációs csatornák rendszerét.

	A tanuló nem tud elegendő időt a tanodában tölteni, mert a család a testvérek gondozására igénybe veszi

	kicsi
	nagy
	ha az első héten ezt tapasztaljuk
	Mérlegeljük, hogyan tud a tanuló mindkét feladatának eleget tenni. megkeressük a szülővel közösen a kompromisszumos megoldást.

	Önkéntesek

	Lesz olyan kortárs segítő, hallgató, aki nem akar, vagy nem tud részt venni a felkészítésen 
	alacsony
	közepes
	kétszeri időpontajánlás el nem fogadása
	Elolvastatjuk vele a szabályzatokat, s ha megfelelően tudja a feladatát ellátni, eltekintünk a felkészítéstől.



	Ha az önkéntes nem a tanodai szabályok szerint jár el
	alacsony
	kicsi
	első alkalom után
	Szóbeli figyelmeztetés, a szabályok átismétlése, újra értelmezése elsőként a mentorral, másodjára a projektvezetővel

	Szabadidős programok

	Lesznek tanulók, akik nem szívesen vesznek részt a napi játékokban
	alacsony
	kicsi
	
	Megtudjuk, mi az oka. Kikérjük a véleményét, milyen programban venne részt szívesen, s olyanokat is szervezünk.

	Tartózkodnak újabb játékok megismerésétől, ragaszkodnak az ismertekhez
	közepes
	kicsi
	
	Vállalkozó tanulókkal kezdjük az újak megismertetését, versenyt hirdetünk: ki tud több játékot?

	Integrációs programok

	A tanodásaink tartózkodnak más tanodás tanulókkal közös programon részt venni
	közepes
	közepes
	50% alatti érdeklődés 
	Alkalmazzuk a meggyőzést, képeket mutatunk a partner tanodásokról. Közös facebook csoportot működtetünk.

	Külsősöknek meghirdetett programjainkra kevés az érdeklődő
	közepes
	közepes
	a vártnál 50%-kal alacsonyabb szám
	Előkészítés, szervezés, tartalom újragondolása, motiválás díjakkal. Érdekes személyek részvételének hírverése, személyes kapcsolat az iskolák DÖK vezetőivel. Élménybeszámolókat tartanak a tanulók a közösségeikben, média bevonása.

	KÜLSŐ KOCKÁZATI TÉNYEZŐK

	Késik a pályázati támogatás
	alacsony
	nagy
	1 hónapnál több elmaradás
	Projektvezetés beavatkozása szükséges

	A tanodás csoport megbélyegzése, előítéletek jelentkezése elfogadása 
	nagy
	nagy
	kétszeri megnyilatkozás 
	Megvizsgáljuk az esetet, nem hibáztunk-e mi tanodások. Ha igen bocsánatot kérünk, jóvátételt teszünk.Rendszeresen alkalmazzuk a jóvátételeket a bizalom megszerzésére, az esetek megszüntetésére. Jogtalan vád estén kivizsgálást kezdeményezünk, megvédjük magunkat.

Pozitív kép megmutatásának lehetőségeit kihasználjuk. 


13. Szakmai fenntarthatóság 
A fenntarthatóság alapelvei

Fenntarthatónak tartható az a fejlesztés, amely a jövő generációi érdekeinek és életminőségének védelmét szem előtt tartva tekintettel van a természeti értékek védelmére, a társadalmi erőforrásokra, az emberi tudás bővítésére, és a gazdasági, kulturális fejlődést szolgálja.
A hátrányos helyzetű gyermekek, fiatalok segítésében a partnerség, a társadalmi felelősségvállalás biztosítása kiemelt figyelmet kap a programunkban. A tevékenységeink és programjaink egésze többletszolgáltatásokat nyújt, és olyan új rendszert alakít ki (tanoda-klub), amely tovább növeli az egyenlő hozzáférés esélyeit a társadalmi felzárkózáshoz Győrben is.

A hh/hhh tanulók és családjának segítése éveken átnyúló vállalás. Egyesületünk nemcsak a jelen projekt felhívásában kötelezően megadott és vállalt, a 2021-23-es év kereten belül, hanem ezen jóval túlmutatóan is vállalja az elért eredmények fenntarthatóságát és fenntartását. 

Ebben nagymértékben segíteni fogja az esélyteremtő társadalom kialakítására tett sokrétű erőfeszítése, (szakmai felkészítések, mentori beállítódás kialakítása, több szálon működő esélyteremtő hatásrendszer kialakítása, egyetemi pedagógia szakos hallgatók bevonása), amelynek egyik kezdeti jele a városban már 16. éve sikeresen működtetett tanoda-klub elismerése, mely idő alatt 460 rgyk-s, hh-s tanuló eredményes fejlesztését szolgáltuk. 
A projekt tervezésének időszakában elképzeljük, tervezzük a helyi intézmények közötti összefogást, esélyteremtő hálózatot a tanodák között, a Széchenyi István Egyetem pedagógus képző tanszékeivel való szoros szakmai kapcsolatot, és a tanoda-klub működési modelljének városi támogatását a hh tanulóinak felkarolására. 

Középtávú fenntarthatóság

Az elmúlt 14 év iskolai klubhelye után 2019-től saját otthona van a tanoda-klubnak. A város szociális vezetése helyet biztosított számunkra, megbecsülve ezzel az elmúlt évek sikeres munkáját. 

A tárgyi feltételeink biztosítva vannak. Nagyszerű telephelyünk van a Vágóhíd u. 4. épületben. Mind a termek, mind az eszközök terén eredményesen folytathatjuk a fejlesztő munkánkat. A környezet, ahol működünk, igényli a felzárkózást, fejlesztést, tanodai munkalégkört biztosító tevékenységünket.

Személyi feltételekben is fejlődtünk. Fiatal munkatársakkal gazdagodott a mentori gárdánk. Külön öröm, hogy a tanodát látogató, itt gyakorlatot teljesítő egyetemi hallgatók közül többen is kedvet kaptak a mentori munkára. A tapasztalt, összeszokott mentori pedagógus gárda tagjai között beletanulhatnak a tanodai légkör fenntartásába, a mentori attitűd átvételébe. Biztató jel számunkra, hogy egyre több pedagógus-, szociális munkás- vagy gyógypedagógus hallgató érdeklődik a tanodai munka, a mentori feladatok iránt. Szívesen jönnek gyakorlatra, hospitálásra, a mi témánkból írják a szakdolgozatokat. Sikerült két lelkes, igényes, érdeklődő hallgatót bevonni a 2019-es év munkájába. 

Támogató partnereinkre az új tanoda-projektben is számíthatunk. Elsősorban Győr Város Humánpolitikai Főosztálya, a Népjóléti osztály vezetői figyelemmel kísérték az évek során végzett munkánkat, és bizalommal adták számunkra az új tágas, önálló tanoda-helyet. Adyváros és Gyárváros iskoláinak tanodánk iránti elköteleződése is biztosíték a program sikerére. A Győri Tankerületi Központ vezetése is fontos partnernek tekinti az egyesületünket, az Antiszegregációs Munkacsoportban a civil szervezeti képviseletre hívtak bennünket. Számítanak véleményünkre, tapasztalatainkra, munkánkra. 

A Széchenyi István Egyetem Apáczai Kara és tanszékei fontos partnert látnak bennünk a hallgatók képzésében. Hivatalosan is Kiváló Gyakorló helye vagyunk a Karnak. Megnyert uniós pályázataikban partneri kapcsolatot alakítottak ki velünk, és számítanak ránk mind elméleti, mind gyakorlati szempontból.
Hosszabb távú fenntarthatóság
Mind a tárgyi mind a személyi feltételek adottak a hosszabb távú működéshez. A tanoda-klub termeinek teljes hangulatos felszerelése, s légköre vonzza a rászoruló fiatalokat a tanoda szolgáltatásaiba való bekapcsolódásra. A gyakorlatot szerzett fiatal munkatársak folytathatják, átvehetik a tanoda-mentori, tanoda-vezetési feladatokat, és friss, újabb gárda épülhet ki az évek során végző hallgatók köréből. 

Bizton számíthatunk a partnereink további támogatására. Győr város vezetése bizalommal adta az épületet, és hosszabb távra szeretné velünk hasznossá tenni. A Széchenyi Egyetem Apáczai Kara dékánja a mellékelt Ajánlásában is kifejezi, hogy több évre számít a tanoda gyakorló helyként való működtetésében. 
Ebben a széles támogatói körben bizalommal tervezhetünk hosszabb távra is, a tárgyi és személyi feltételek biztosítottak, Győr város társadalma számít a tanoda működésére a jövőben is.  

A Győri Tanoda-Klub szinte minden eleme növeli a társadalmi együttműködés és bizalom szintjét, az együtt gondolkodást a hh/hhh tanulók, szülők, az oktatási és szociális intézmények, valamint a pedagógusképző felsőoktatási szakemberek között. Olyan helyi közösségeket, szakmai műhelyeket hoztunk létre, amelyek ön- és egymást segítőek, valamint olyan társadalmi kapcsolatok rendszerét teremti meg a működésünk a jövőre is, amelyek a tanoda nélkül soha nem jönnének létre. 

A tanodánk a partnerként együttműködő szervezetekkel a társadalmi bizalom erősítésének számtalan módját bevezetheti, mint például az egyéni problémakezelés, az életvezetési képesség fejlesztése, a tanulási, szociális, érdekérvényesítési képességek alakítása, a gazdálkodási, pénzügyi tudatosodás fejlődése, a fejlődés objektív mérése, a pályaorientáció, a kedvezmények lehetőségeinek bemutatása.

A tanoda-klub hosszú távú működése során célunk a működtetők és a résztvevők társadalmi, esélyegyenlőségi és esélyteremtő elköteleződésének pozitív alakítása.

